AIŠKINAMASIS RAŠTAS

Dėl pritarimo projekto „Jaunimui palankių sveikatos priežiūros paslaugų (JPSPP) teikimo modelio diegimas Ukmergės, Širvintų ir Molėtų savivaldybėse“ veiklų įgyvendinimui

**1. Parengto tarybos sprendimo projekto tikslai ir uždaviniai**

Projektas bus įgyvendinamas pagal 2014–2021 m. Europos ekonominės erdvės finansinio mechanizmo programą „Sveikata“. Sprendimo tikslas – įvykdyti išankstines sąlygas, būtinas Molėtų rajono savivaldybės administracijai, planuojančiai partnerio teisėmis dalyvauti projekto „Jaunimui palankių sveikatos priežiūros paslaugų (JPSPP) teikimo modelio diegimas Ukmergės, Širvintų ir Molėtų savivaldybėse“ veiklų įgyvendinime. Sprendimu patvirtinamas ketinimas sudaryti jungtinės veiklos (partnerystės) sutartį su projekto pareiškėju – Ukmergės rajono savivaldybes visuomenės sveikatos biuru bei kitu projekto partneriu – Širvintų rajono savivaldybės administracija. Gavus finansavimą – įgyvendinti projekto veiklas. Programos tikslas – sustiprinti bendruomenines psichikos sveikatos paslaugas ir skatinti JPSPP modelio plėtrą Lietuvoje.

Projekto tikslas – teikti poreikius atitinkančias, kokybiškas ir prieinamas jaunimui palankias sveikatos priežiūros paslaugas bei paskatinti jaunus žmones rinktis sveikesnį gyvenimo būdą projekte numatytų savivaldybių teritorijose (Ukmergės, Molėtų ir Širvintų). Siekiant numatyto tikslo, jaunimui (14–29 m.) bus teikiamos palankios, konfidencialios paslaugos, padedančios stiprinti fizinę ir psichinę sveikatą, bus prisidedama prie sveikos gyvensenos įpročių skatinimo, siekiant sumažinti jaunų žmonių sergamumą, bei tikslingai spręsti jaunimui susirūpinimą keliančias problemas.

Tikslui pasiekti projekto metu kiekvienas projekto partneris įsteigs JPSPP teikiančių institucijų tinklą (teisėtvarkos, socialines, švietimo bei jaunimo asociacijos), kurio planuojama veikla – kompleksinių paslaugų jaunimui (sveikatos, švietimo, teisėsaugos, socialinių ir pan.) teikimas. JPSPP teikiančių institucijų tinklas prisidės prie sėkmingo pilno algoritmų komplekso diegimo kiekvienoje iš projekte dalyvaujančių savivaldybių:

1. Lytiškai plintančių infekcijų ir neplanuoto nėštumo prevencija,

2. Psichiką veikiančių medžiagų vartojimo prevencija,

3. Alkoholio vartojimo prevencija,

4. Depresijos prevencija,

5. Savižudybių ir savižalos prevencija,

6. Sveikatos sutrikimų, susijusių su antsvoriu ir nutukimu prevencija,

7. Seksualinio smurto prevencija,

8. Valgymo sutrikimų prevencija.

Tinkamos projekto išlaidos: ranga (statyba, rekonstravimas, remontas ir kiti darbai); ilgalaikis turtas; prekės (trumpalaikis turtas) ir paslaugos; darbo užmokestis.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis, kvietimo „Adaptuoto ir išplėsto jaunimui palankių sveikatos priežiūros paslaugų (JPSPP) teikimo modelio įdiegimas“ pagal 2014-2021 m. Europos ekonominės erdvės finansinio mechanizmo programą „Sveikata“ gairių pareiškėjams, patvirtintų viešosios įstaigos Centrinės projektų valdymo agentūros direktoriaus pavaduotojo 2020 m. liepos 28 d. potvarkiu Nr. Dr-20-2-2020-30 „Dėl kvietimo „Adaptuoto ir išplėsto jaunimui palankių sveikatos priežiūros paslaugų (JPSPP) teikimo modelio įdiegimas“ pagal 2014–2021 m. Europos ekonominės erdvės finansinio mechanizmo programą „Sveikata“ gairių pareiškėjams patvirtinimo“ 10, 32, 33 punktai, Molėtų rajono savivaldybės strateginio veiklos plano 2020–2022 metams, patvirtinto Molėtų rajono savivaldybės tarybos 2020 m. sausio 30 d. sprendimu Nr. B1-1 „Dėl Molėtų rajono savivaldybės strateginio veiklos plano 2020-2022 metams patvirtinimo“ savivaldybės sveikatos apsaugos programos (Nr. 08) tikslų, uždavinių, priemonių, priemonių išlaidų ir produkto kriterijų suvestinės 01 tikslo „Kokybiškos ir prieinamos sveikatos priežiūros ir socialinės paslaugos“01 uždavinio „Teikti kokybiškas sveikatos priežiūros paslaugas“ 2 veiklos „Visuomenės sveikatos priežiūros paslaugų kokybės gerinimas ir plėtra Molėtų rajone“ priemonė 08.01.01.11 „Adaptuoto ir išplėsto jaunimui palankių sveikatos priežiūros paslaugų (JPSPP) teikimo modelio įdiegimas Molėtų rajone“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – galimybė, pasinaudojus 2014–2021 m. Europos ekonominės erdvės finansinio mechanizmo programos „Sveikata“ lėšomis, investuoti į jaunimo sveikatos priežiūrą, skatinti sveiką gyvenimo būdą ir mažinti susirgimų riziką. Tikėtina, jog ateityje sumažės išlaidos, skirtos jaunimo sveikatos priežiūrai, nes bus anksčiau diagnozuojamos ligos ar užkertamas kelias jų atsiradimui. Organizuojant renginius jaunimui bus skatinamas socialinis bendravimas, vykdoma ugdomoji veikla.

Priėmus sprendimą neigiamų pasekmių nenumatoma.

**4. Priemonės sprendimui įgyvendinti**

Organizuoti projekto veiklų įgyvendinimo procesą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Planuojama bendra projekto vertė – 259 999,80 Eur, iš jų 2014–2021 m. EEE finansinio mechanizmo lėšos – 259 999,80 Eur. Bendrame projekto biudžete Molėtų rajono savivaldybės administracijai tenkanti dalis – 79 129,15 Eur.

**6. Vykdytojai, įvykdymo terminai**

Molėtų rajono savivaldybės administracija. Projekto trukmė – 24 mėnesiai.